# 11. Legitimationskort

(opdateret juni 2024)

Alle der er fyldt 15 år har mulighed for at ansøge om at få et legitimationskort, der kan anvendes som et alternativ til pas eller kørekort i de hverdagssituationer, hvor du normalt har behov for at dokumentere, hvem du er fx ved køb af en ny telefon eller afhentning af pakker.

Legitimationskortet kan kun udstedes til personer med folkeregisteradresse i Danmark og kan ikke erstatte et pas ved rejser til udlandet.

Legitimationskortet udstedes af Borgerservice i din bopælskommune. Husk at bestille tid i forvejen ved at ringe til kommunen eller ansøge om kortet på hjemmesiden www.borger.dk.

Du skal medbringe original dåbs-, navne- eller fødselsattest eller fx pas eller sundhedskort for at bekræfte din identitet.

Der skal være et billede af dig på kortet. Borgerservice kan vejlede dig om reglerne. I nogle kommuner er det muligt at få taget billedet på Borgerservice.

Kortet koster op til 150 kr. og er gyldigt i 10 år.